Aabenraa: De fem drenge fra 7. klasse på en skole i Aabenraa Kommune, der i marts blev politianmeldt for grov mobning af en klassekammerat, vil få deres sag behandlet i det nyoprettede Ungdomskriminalitetsnævn.

Det oplyser Christian Østergård, vicepolitiinspektør i Syd- og Sønderjyllands Politis forebyggelsessektion, som sagen overgik til, da efterforskningen blev afsluttet, kort efter JydskeVestkysten 10. april første gang skrev om sagen.

Efterforskningen bekræftede anmeldelsen om, at de fem drenge havde udsat den sjette for vold. Havde de fem været over 15 år, var det endt som voldssager i retten, men da de alle er under den kriminelle lavalder, kan de ikke straffes.

I stedet bliver det nu op til Ungdomskriminalitetsnævnet, der består af en dommer og en repræsentant fra en kommune (ikke Aabenraa) og politiet, at beslutte, hvad der skal ske. Nævnet tager udgangspunkt i en ungefaglig undersøgelse, som Aabenraa Kommune er i gang med at lave.